**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење овог закона садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања.

**II. Разлози за доношење Закона**

Европска комисија је у свом мишљењу, које је дато након усвајања Закона о електронским медијима („Службени гласник РС”, број 92/23), указала да у наведеном закону треба јасно навести случајеве у којима Народна скупштина има одређене надлежности према Регулаторном телу за електронске медије како се не би нарушила независност тог тела.

Такође, Европска комисија је у вези са чланом 46. дала сугестију да Регулатор има потпуну аутономију у управљању буџетом, који не може бити произвољно умањен или увећан од стране других институција. Осим наведеног сугерисано да је у чл. 71. и 72. наведеног закона потребно изменити постојећу формулацију која погрешно поставља Регулатора као адресата у погледу обавеза о подстицању на насиље или мржњу и јавној провокацији на извршење кривичног дела тероризма, за разлику од пружалаца медијских услуга.

**III. Објашњење основних правних института и појединачних решења**

Чланом 1. Предлога закона о изменама и допуни Закона о електронским медијима мења се члан 6. став 8. Закона о електронским медијима. Изменама овог става поменутог члана ближе се одређује круг послова за које је Регулатор одговоран Народној скупштини.

Чланом 2. Предлога закона извршена је измена члана 12. става 1. тачке 1) Закона о електронским медијима с циљем усклађивања назива повереника са терминологијом која је прописана Законом о слободном приступу информацијама од јавног значаја („Службени гласник РС”, бр. 120/04, 54/07, 104/09, 36/10 и 105/21) и Законом о забрани дискриминације („Службени гласник РС”, бр. 22/09 и 52/21).

Чланом 3. Предлога закона додаје се први став у члану 46. Закона о електронским медијима како би се ближе уредило управљање буџетом од стране Регулатора.

Члан 4. Предлога закона мења члан 71. Закона о електронским медијима. Измена је усмерена ка јаснијем дефинисању и проширењу обавезе медијских пружалаца услуга да спречe све облике дискриминације на основу расе, боје коже, порекла, држављанства, националне припадности, језика, верских или политичких убеђења, пола, родног идентитета, сексуалне оријентације, имовног стања, рођења, генетских особености, здравственог стања, инвалидитета, брачног и породичног статуса, осуђиваности, старосне доби, изгледа, чланства у политичким, синдикалним и другим организацијама и других стварних, односно претпостављених личних својстава, као и све облике мржње и насиља кроз свој програмски садржај.

Чланом 5. Предлога закона мења се члан 72. Закона и ближе се дефинишу конкретне забране за пружаоце медијских услуга у вези са врстама садржаја које они не смеју објављивати, као и начине на које је регулисано поступање у случају повреде тих забрана.

Члан 6. Предлога закона предвиђа да закон ступа на снагу осмог дана од дана објављивања у „Службеном гласнику Републике Србије”.

**IV. Финансијска средства потребна за спровођење Закона**

За спровођење овог закона није потребно обезбедити средства у буџету Републике Србије.