**ПРЕГЛЕД ОДРЕДАБА ЗАКОНА О ЕЛЕКТРОНСКИМ МЕДИЈИМА КОЈЕ СЕ МЕЊАЈУ, ОДНОСНО ДОПУЊУЈЕ**

II. РЕГУЛАТОРНО ТЕЛО ЗА ЕЛЕКТРОНСКЕ МЕДИЈЕ

**1) Опште одредбе**

*Оснивање*

Члан 6.

Регулаторно тело за електронске медије (у даљем тексту: Регулатор), основано овим законом, самостална je независна регулаторна организација са својством правног лица, која врши јавна овлашћења у циљу: делотворног спровођења утврђене политике у области пружања медијских услуга у Републици Србији; унапређивања квалитета и разноврсности услуга електронских медија; доприноса очувању, заштите и развоја слободе мишљења и изражавања и слободног протока информација; у циљу заштите интереса јавности у области електронских медија, обезбеђивања плурализма и забране дискриминације и заштите корисника услуга електронских медија, у складу са одредбама овог закона, на начин примерен демократском друштву.

Регулатор је функционално и финансијски независан од државних органа и организација, пружалаца медијских услуга и оператора.

Седиште Регулатора је у Београду.

За вршење стручних и административних послова образује се стручна служба Регулатора.

На права и дужности запослених у стручној служби Регулатора примењују се општи прописи о раду.

У циљу ефикаснијег надзора над радом пружалаца медијских услуга, Регулатор може оснивати подручне јединице.

У обављању појединих стручних послова из своје надлежности, Регулатор може ангажовати друга домаћа или страна правна и физичка лица.

~~За обављање послова из своје надлежности Регулатор је одговоран Народној скупштини.~~

НЕ ДОВОДЕЋИ У ПИТАЊЕ ИНСТИТУЦИОНАЛНУ НЕЗАВИСНОСТ И ФИНАНСИЈСКУ САМОСТАЛНОСТ ЗА ОБАВЉАЊЕ ПОСЛОВА ИЗ СВОЈЕ НАДЛЕЖНОСТИ РЕГУЛАТОР ЈЕ ОДГОВОРАН НАРОДНОЈ СКУПШТИНИ, ИСКЉУЧИВО У СКЛАДУ СА ОДРЕДБАМА ОВОГ ЗАКОНА, А ПОСЕБНО ЧЛ. 10–15, 19, 28, 46 И 52, ПРИЛИКОМ:

1) ИЗБОРА И РАЗРЕШЕЊА ЧЛАНОВА САВЕТА;

2) ДАВАЊА САГЛАСНОСТИ НА СТАТУТ И ФИНАНСИЈСКИ ПЛАН РЕГУЛАТОРА;

3) РАЗМАТРАЊА ГОДИШЊЕГ ИЗВЕШТАЈА О РАДУ РЕГУЛАТОРА КАО И ИЗВЕШТАЈА О РАДУ ЗА ПЕРИОД КРАЋИ ОД ГОДИНУ ДАНА КОЈИ СЕ ДОСТАВЉА НА ЗАХТЕВ НАРОДНЕ СКУПШТИНЕ.

Начин рада и унутрашња организација Регулатора уређује се Статутом.

*Овлашћени предлагачи*

Члан 12.

Овлашћење и дужност да предлажу по два члана Савета имају следећи овлашћени предлагачи:

~~1)~~ ~~Заштитник грађана, повереник за равноправност, повереник за заштиту информација од јавног~~ значаја ~~и заштиту података о личности;~~

1) ЗАШТИТНИК ГРАЂАНА, ПОВЕРЕНИК ЗА ЗАШТИТУ РАВНОПРАВНОСТИ, ПОВЕРЕНИК ЗА ИНФОРМАЦИЈЕ ОД ЈАВНОГ ЗНАЧАЈА И ЗАШТИТУ ПОДАТАКА О ЛИЧНОСТИ;

2) универзитети акредитовани у Републици Србији;

3) удружења издавача електронских медија у Републици Србији чији чланови имају најмање 30 дозвола за пружање аудио и аудио-визуелних медијских услуга, а регистрована су најмање три године пре расписивања јавног позива;

4) удружења новинара у Републици Србији, од којих свако удружење има најмање 300 чланова са плаћеном чланарином, а регистрована су најмање три године пре расписивања јавног позива;

5) удружења филмских, сценских и драмских уметника и удружења композитора у Републици Србији, ако су регистрована најмање три године пре расписивања јавног позива;

6) удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

7) удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

8) национални савети националних мањина;

9) цркве и верске заједнице.

**4) Финансирање Регулатора**

*Финансијски план Регулатора*

Члан 46.

РЕГУЛАТОР ИМА ПОТПУНУ АУТОНОМИЈУ У УПРАВЉАЊУ БУЏЕТОМ, КОЈИ НЕ МОЖЕ БИТИ ПРОИЗВОЉНО УМАЊЕН ИЛИ УВЕЋАН ОД СТРАНЕ ДРУГИХ ИНСТИТУЦИЈА.

Финансирање Регулатора врши се у складу са финансијским планом који за сваку годину доноси Савет, најкасније три месеца пре почетка фискалне године.

Финансијским планом утврђују се укупни приходи и расходи Регулатора, резерве за непредвиђене издатке, као и план зарада и запошљавања.

Регулатор је дужан да предлог финансијског плана достави одбору Народне скупштине надлежном за област финансија и јавног информисања најкасније до 1. новембра текуће године за наредну годину.

Сагласност на финансијски план из става 1. овог члана даје Народна скупштина у року од 30 дана од дана од достављања предлога финансијског плана.

Уколико се финансијски план из става 1. овог члана не донесе, односно ако се не да сагласност из става 4. овог члана, примењује се финансијски план из претходне године.

Финансијски план се објављује на интернет презентацији Регулатора.

Сви обрачуни прихода и расхода Регулатора подлежу годишњој ревизији од стране независног овлашћеног ревизора и објављују се најкасније три месеца по завршетку фискалне године на интернет презентацији Регулатора.

Вишак прихода над расходима у једној календарској години уплаћује се у буџет Републике Србије.

Ако је разлика прихода над расходима негативна, недостајућа средства могу се обезбедити из буџета Републике Србије.

Обезбеђење недостајућих средстава не утиче на независност и самосталност Регулатора.

**Забрана говора мржње**

Члан 71.

~~Регулатор се стара да програмски садржај пружаоца медијске услуге не садржи информације којима се подстиче, на отворен или прикривен начин, дискриминација, мржња или насиље због расе, боје коже, предака, држављанства, националне припадности, језика, верских или политичких убеђења, пола, родног идентитета, сексуалне оријентације, имовног стања, рођења, генетских особености, здравственог стања, инвалидитета, брачног и породичног статуса, осуђиваности, старосне доби, изгледа, чланства у политичким, синдикалним и другим организацијама и других стварних, односно претпостављених личних својстава.~~

ПРУЖАЛАЦ МЕДИЈСКЕ УСЛУГЕ НЕ СМЕ ОБЈАВИТИ ПРОГРАМСКИ САДРЖАЈ КОЈИМ СЕ ПОДСТИЧЕ НА ОТВОРЕН ИЛИ ПРИКРИВЕН НАЧИН, ДИСКРИМИНАЦИЈА, МРЖЊА ИЛИ НАСИЉЕ ЗБОГ РАСЕ, БОЈЕ КОЖЕ, ПОРЕКЛА, ДРЖАВЉАНСТВА, НАЦИОНАЛНЕ ПРИПАДНОСТИ, ЈЕЗИКА, ВЕРСКИХ ИЛИ ПОЛИТИЧКИХ УБЕЂЕЊА, ПОЛА, РОДНОГ ИДЕНТИТЕТА, СЕКСУАЛНЕ ОРИЈЕНТАЦИЈЕ, ИМОВНОГ СТАЊА, РОЂЕЊА, ГЕНЕТСКИХ ОСОБЕНОСТИ, ЗДРАВСТВЕНОГ СТАЊА, ИНВАЛИДИТЕТА, БРАЧНОГ И ПОРОДИЧНОГ СТАТУСА, ОСУЂИВАНОСТИ, СТАРОСНЕ ДОБИ, ИЗГЛЕДА, ЧЛАНСТВА У ПОЛИТИЧКИМ, СИНДИКАЛНИМ И ДРУГИМ ОРГАНИЗАЦИЈАМА И ДРУГИХ СТВАРНИХ, ОДНОСНО ПРЕТПОСТАВЉЕНИХ ЛИЧНИХ СВОЈСТАВА.

**Забрана објављивања појединих програмских садржаја**

Члан 72.

~~Регулатор се стара да програмски садржај пружаоца медијске услуге не садржи информације којима се подстиче, на отворен или прикривен начин, на тероризам.~~

~~Регулатор се стара да пружаоци медијских услуга не објављују програмски садржај који на сензационалистички, поједностављени и неетички начин извештава о насиљу (масовном насиљу, насиљу у породици, самоубиству).~~

~~Регулатор се стара да пружаоци медијске услуге не објављују порнографске садржаје настале искоришћавањем малолетног лица, нити програмске садржаје који пропагирају или рекламирају проституцију.~~

~~Регулатор се стара да пружаоци медијске услуге не објављују програмске садржаје који подржавају наркоманију, насиље, криминално или друго недозвољено понашање, као и садржаје који злоупотребљавају лаковерност гледалаца или слушалаца.~~

~~Регулатор се стара да пружаоци медијске услуге не објављују програмски садржај ради чије производње је животиња убијена, злостављана или подстицана на агресивност и противприродно понашање.~~

~~Мере које предузима Регулатор у циљу испуњења обавеза из овог члана морају да буду сразмерне и да се њима поштују људска и мањинска права прописана Уставом Републике Србије и међународним стандардима људских и мањинских права, као и пракса међународних институција које надзиру њихово спровођење.~~

ПРУЖАЛАЦ МЕДИЈСКЕ УСЛУГЕ НЕ СМЕ ОБЈАВИТИ ПРОГРАМСКИ САДРЖАЈ КОЈИМ СЕ ПОДСТИЧЕ, НА ОТВОРЕН ИЛИ ПРИКРИВЕН НАЧИН, ИЗВРШЕЊЕ ТЕРОРИСТИЧКОГ ДЕЛА, У СМИСЛУ ЗАКОНА КОЈИ УРЕЂУЈЕ КРИВИЧНО ДЕЛО ТЕРОРИЗАМ.

ПРУЖАЛАЦ МЕДИЈСКЕ УСЛУГЕ НЕ СМЕ ОБЈАВИТИ ПРОГРАМСКИ САДРЖАЈ КОЈИ НА СЕНЗАЦИОНАЛИСТИЧКИ, ПОЈЕДНОСТАВЉЕНИ И НЕЕТИЧКИ НАЧИН ИЗВЕШТАВА О НАСИЉУ (МАСОВНОМ НАСИЉУ, НАСИЉУ У ПОРОДИЦИ, САМОУБИСТВУ).

ПРУЖАЛАЦ МЕДИЈСКЕ УСЛУГЕ НЕ СМЕ ОБЈАВИТИ ПОРНОГРАФСКИ САДРЖАЈ НАСТАО ИСКОРИШЋАВАЊЕМ МАЛОЛЕТНОГ ЛИЦА, НИТИ ПРОГРАМСКИ САДРЖАЈ КОЈИ ПРОПАГИРА ИЛИ РЕКЛАМИРА ПРОСТИТУЦИЈУ.

ПРУЖАЛАЦ МЕДИЈСКЕ УСЛУГЕ НЕ СМЕ ОБЈАВИТИ ПРОГРАМСКИ САДРЖАЈ КОЈИ ПОДРЖАВА НАРКОМАНИЈУ, НАСИЉЕ, КРИМИНАЛНО ИЛИ ДРУГО НЕДОЗВОЉЕНО ПОНАШАЊЕ, КАО И САДРЖАЈ КОЈИ ЗЛОУПОТРЕБЉАВА ЛАКОВЕРНОСТ ГЛЕДАЛАЦА ИЛИ СЛУШАЛАЦА.

ПРУЖАЛАЦ МЕДИЈСКЕ УСЛУГЕ НЕ СМЕ ОБЈАВИТИ ПРОГРАМСКИ САДРЖАЈ РАДИ ЧИЈЕ ПРОИЗВОДЊЕ ЈЕ ЖИВОТИЊА УБИЈЕНА, ЗЛОСТАВЉАНА ИЛИ ПОДСТИЦАНА НА АГРЕСИВНОСТ И ПРОТИВПРИРОДНО ПОНАШАЊЕ.

РЕГУЛАТОР ПРЕДУЗИМА МЕРЕ У ЦИЉУ ИСПУЊЕЊА ОБАВЕЗА, ОДНОСНО ПОШТОВАЊА ЗАБРАНА, ИЗ ОВОГ ЧЛАНА КОЈЕ МОРАЈУ ДА БУДУ СРАЗМЕРНЕ И ДА СЕ ЊИМА ПОШТУЈУ ЉУДСКА И МАЊИНСКА ПРАВА ПРОПИСАНА УСТАВОМ РЕПУБЛИКЕ СРБИЈЕ И МЕЂУНАРОДНИМ СТАНДАРДИМА ЉУДСКИХ И МАЊИНСКИХ ПРАВА, КАО И ПРАКСА МЕЂУНАРОДНИХ ИНСТИТУЦИЈА КОЈЕ НАДЗИРУ ЊИХОВО СПРОВОЂЕЊЕ.