**ПРЕДЛОГ ЗАКОНА**

**О ИЗМЕНАМА И ДОПУНИ ЗАКОНА О ЕЛЕКТРОНСКИМ МЕДИЈИМА**

Члан 1.

У Закону о електронским медијима („Службени гласник РС”, број 92/23) у члану 6. став 8. мења се и гласи:

„Не доводећи у питање институционалну независност и финансијску самосталност за обављање послова из своје надлежности Регулатор је одговоран Народној скупштини, искључиво у складу са одредбама овог закона, а посебно чл. 10–15, 19, 28, 46 и 52, приликом:

1) избора и разрешења чланова Савета;

2) давања сагласности на Статут и финансијски план Регулатора;

3) разматрања годишњег извештаја о раду Регулатора као и извештаја о раду за период краћи од годину дана који се доставља на захтев Народне скупштине.”.

Члан 2.

У члану 12. тачка 1) мења се и гласи:

„1) Заштитник грађана, Повереник за заштиту равноправности, Повереник за информације од јавног значаја и заштиту података о личности;”.

Члан 3.

У члану 46. додаје се нови став 1, који гласи:

„Регулатор има потпуну аутономију у управљању буџетом, који не може бити произвољно умањен или увећан од стране других институција.”.

Досадашњи ст. 1–10. постају ст. 2–11.

Члан 4.

Члан 71. мења се и гласи:

„Члан 71.

Пружалац медијске услуге не сме објавити програмски садржај којим се подстиче на отворен или прикривен начин, дискриминација, мржња или насиље због расе, боје коже, порекла, држављанства, националне припадности, језика, верских или политичких убеђења, пола, родног идентитета, сексуалне оријентације, имовног стања, рођења, генетских особености, здравственог стања, инвалидитета, брачног и породичног статуса, осуђиваности, старосне доби, изгледа, чланства у политичким, синдикалним и другим организацијама и других стварних, односно претпостављених личних својстава.”.

Члан 5.

Члан 72. мења се и гласи:

„Члан 72.

Пружалац медијске услуге не сме објавити програмски садржај којим се подстиче, на отворен или прикривен начин, извршење терористичког дела, у смислу закона који уређује кривично дело тероризам.

Пружалац медијске услуге не сме објавити програмски садржај који на сензационалистички, поједностављени и неетички начин извештава о насиљу (масовном насиљу, насиљу у породици, самоубиству).

Пружалац медијске услуге не сме објавити порнографски садржај настао искоришћавањем малолетног лица, нити програмски садржај који пропагира или рекламира проституцију.

Пружалац медијске услуге не сме објавити програмски садржај који подржава наркоманију, насиље, криминално или друго недозвољено понашање, као и садржај који злоупотребљава лаковерност гледалаца или слушалаца.

Пружалац медијске услуге не сме објавити програмски садржај ради чије производње је животиња убијена, злостављана или подстицана на агресивност и противприродно понашање.

Регулатор предузима мере у циљу испуњења обавеза, односно поштовања забрана, из овог члана које морају да буду сразмерне и да се њима поштују људска и мањинска права прописана Уставом Републике Србије и међународним стандардима људских и мањинских права, као и пракса међународних институција које надзиру њихово спровођење.”.

Члан 6.

Овај закон ступа на снагу осмог дана од дана објављивања у „Службеном гласнику Републике Србије”.